གཉིས་པ་ལ་གསུམ་སྟེ།སྦྱིན་པ་ལས་བྱུང་བ་དང༌།ཚུལ་ཁྲིམས་ལས་བྱུང་བ་དང༌།བསྒོམས་པ་ལས་བྱུང་བའི་བསོད་ནམས་ཟིལ་གྱིས་གནོན་པའོ།།དང་པོ་ལ་སྦྱིན་པའི་རང་བཞིན་ནི་གཏོང་བ་པོ་གང་ཞིག་འབུལ་བ་བྱེད་དོ།།ཞེས་པའོ།།ཀུན་སློང་གི་བསམ་པ་གང་གིས་ཤེ་ན༑སྙན་གྲགས་ལོངས༌།སྤྱོད་ལ་སོགས་པའི་༡༦༨བཟང་ཟིང་འདོད་པ་མ་ཡིན་ཏེ་བླ་ན་མེད་པའི་བྱང་ཆུབ་དོན་དུ་གཉེར་བས་སོ།།དངོས་པོ་ཇི་ལྟ་བུ་ཞེ་ན།ཁ་ཟས་ལ་སོགས་པ་ཅུང་ཟད་མ་ཡིན་ཏེ།གསེར་གྱི་གཞོང་པའི་ནང་དུ་ནོར་བུ་རིན་པོ་ཆེ་སྣ་ཚོགས་ཀྱིས་སྤྲས་ཤིང་བཀང་བར་གྱུར་པའོ།།ཇི་སྙེད་ཅིག་འབུལ་ན་ཅུང་ཟད་ཙམ་མ་ཡིན་ཏེ།སངས་རྒྱས་ཀྱི་ཞིང་གི་རྡུལ་གྱི་གྲངས་དང་མཉམ་པའོ།།དུས་ནི་རེས་འགའ་ལན་ཅིག་ཙམ་མ་ཡིན་ཏེ་ཉིན་རེ་བཞིན་དུ་རྟག་པར་རོ༑།ཡུལ་ནི་ཆོས་ཀྱི་རྒྱལ་པོ་སངས་རྒྱས་བཅོམ་ལྡན་འདས་རྣམས་ལའོ༑།གལ་ཏེ་དེ་ལས་ཁྱད་པར་དུ་འཕགས་པའི་བསོད་ནམས་ཡོད་དམ་ཞེ་ན།ཡོད་དེ་གང་ཟག་གཞན་འགའ་ཞིག་རྒྱུད་བླ་མ་འདི་ལས་ཁམས་ལ་སོགས་པའི་དོན་ཇི་ལྟ་བ་བཞིན་མ་རྟོགས་ནའང་ཚིག་ཙམ་ཐོས་ཤིང་ཐོས་ནས་ཀྱང་ནི་བཞི་པོ་དེ་ལ་ཡིད་ཆེས་པའི་དད་པས་མོས་པ་ཐོབ་ན་གང་ཟག་འདི་ལ་གོང་དུ་བཤད་པའི་སྦྱིན་པ་ལས་བྱུང་བའི་བསོད་ནམས་དེ་ལས་དགེ་བ་ཆེས་མང་ཞིང་ཁྱད་པར་འཕགས་པ་འཐོབ་པར་གྱུར་རོ།།གཉིས་པ་ཚུལ་ཁྲིམས་ཀྱི་རང་བཞིན་ནི་བློ་ལྡན་གང་ཞིག་ཚུལ་ཁྲིམས་དྲི་མ་མེད་པ་སྲུང་བར་བྱེད་དོ་ཞེས་པའོ།།ཀུན་སློང་གི་བསམ་པ་ནི་བླ་ན་མེད་པའི་བྱང་ཆུབ་འདོད་པས་སོ།།དུས་ནི་བསྐལ་པ་དུ་མར་ཡང་བསྲུང་བའོ།སྒོ་གང་ནས་བསྲུང་ན་ལུས་ངག་ཡིད་ཀྱི་དེ་གསུམ་གྱིས་སོ།།སྦྱོར་བ་ནི་འབད་པ་མེད་པར་རང་གི་ངང་གིས་འཇུག་པའོ།།དེ་ལྟ་བུའི་༡༦༩ནཚུལ་ཁྲིམས་ལས་བྱུང་བའི་དགེ་བ་ཤིན་ཏུ་ཆེ་མོད་ཀྱི་དེ་ལས་ཀྱང་བསོད་ནམས་ཆེས་མང་ཞིང་ཁྱད་པར་དུ་འཕགས་པ་འཐོབ་པར་འགྱུར་རོ།།རྒྱུ་གང་ལས་གང་གིས་འཐོབ་ཅེ་ན།གཞན་གང་ཞིག་རྒྱུད་བླ་མའི་བསྟན་བཅོས་འདི་ལས་ཚིག་ཙམ་ཐོས་ཤིང་ཐོས་ནས་ཀྱང་ནི་མོས་ན་མོས་པའི་རྒྱུ་དེ་ལས་མོས་པ་དང་ལྡན་པའི་གང་ཟག་འདི་ཞེས་པ་དེས་འཐོབ་བོ།།གསུམ་པ་ནི་གང་ཟག་གང་ཞིག་བསམ་གཏན་སྒོམ་པར་བྱེད་ལ་ཞེས་པ་བྱའོ།།བྱེད་ལས་ནི་སྲིད་པ་གསུམ་གྱི་ཉོན་མོངས་པའི་མེ་འཇིལ་ཞིང་ཞི་བར་བྱེད་པའོ༑།ངོ་བོ་ནི་ལྷའི་གནས་པ་བསམ་གཏན་བཞི་དང་ཚངས་པའི་གནས་པ་ཚད་མེད་བཞིའོ།།དེ་དག་ཕུལ་དུ་བྱུང་བས་ན་མཐར་སོན་ཞེས་པའོ།།བསམ་པ་ནི་རྫོགས་པའི་བྱང་ཆུབ་འཕོ་བ་མེད་པའི་ཐབས་སུ་གྱུར་པ་བསྒོམ་མོ།།དེ་ལྟ་བུའི་བསམ་གཏན་ལས་བྱུང་བའི་དགེ་བ་དེ་ལས་བསོད་ནམས་ཆེས་མང་བ་འཐོབ་པར་འགྱུར་རོ།།གང་གིས་གང་ལས་ཤེ་ན།རྒྱུད་བླ་མ་འདི་ལ་ཚིག་ཙམ་ཐོས་ཤིང་ཐོས་ནས་ཀྱང་ནི་མོས་ན་འདི་ཞེས་པའོ།།གསུམ་པ་དེའི་འཐད་པ་ནི་གང་གི་ཕྱིར་ན་སྦྱིན་པ་བཏང་བས་འབྲས་བུ་ལོངས་སྤྱོད་དག་ནི་སྒྲུབ་པར་བྱེད་ཅིང་ཚུལ་ཁྲིམས་བསྲུངས་པ་ཉིད་ཀྱིས་ནི་འབྲས་བུ་མཐོ་རིས་ཀྱི་གོ་འཕང་འཐོབ་པར་བྱེད་དོ།།བསམ་གཏན་བསྒོམས་པས་ཁམས་གསུམ་གྱི་ཉོན་༡༦༩བམོངས་པ་ཙམ་སྤོང་བར་བྱེད་པ་ཡིན་ལ།རྒྱུད་བླ་མ་འདི་ཐོས་པ་ལ་བརྟེན་ནས་ཁམས་ལ་སོགས་པའི་གནས་ལུགས་རྟོགས་པའི་ཤེས་རབ་ཀྱིས་ནི་ཁམས་གསུམ་པའི་ཉོན་མོངས་པ་དང་ཤེས་བྱའི་སྒྲིབ་པ་ཀུན་སྤོང་བར་བྱེད་པ་དེའི་ཕྱིར་ན།ཤེས་རབ་འདི་སྦྱིན་པ་ལ་སོགས་པའི་བསོད་ནམས་ཀྱི་ཚོགས་ལས་མཆོག་ཏུ་གྱུར་པ་ཉིད་དེ།དེས་ན་ཤེས་རབ་དེ་སྐྱེ་བའི་རྒྱུ་ནི་རྒྱུད་བླ་མའི་བསྟན་བཅོས་འདི་ཐོས་པ་ཡིན་པའི་ཕྱིར་རོ།།